En efterladt kuffert betød, at Kennedy Arkaden i Aalborg fra fredag sidst på eftermiddagen var afspærret, da politiet gik med livrem og seler af frygt for, hvad kufferten kunne indeholde. Bomberyddere og -hunde undersøgte fredag aften den mistænkelige kuffert. Det fortæller vagtchef Henrik Beck fra Nordjyllands Politi til TV2 Nord. - Kufferten indeholdt toiletartikler og tøj, siger Henrik Beck. Kufferten blev fundet af centervagten i Kennedy Arkaden fredag sidst på eftermiddagen, og Nordjyllands Politi modtog anmeldelsen klokken 17.07. Artiklen fortsætter under billedet... En indsatsleder fra politiet undersøgte kufferten uden at kunne identificere indholdet eller lokalisere ejeren, og derfor blev Ammunitionsrydningstjenesten tilkaldt fra Skive. Fredag aften ankom de for at undersøge den mistænkelige kuffert. Et område på omkring 100 meter var spærret af, og det gav nogle udfordringer for bustrafikken ved Aalborg Busterminal, som ligger i forbindelse med Kennedy Arkaden. Det var muligt at opholde sig i en del af Kennedy Arkaden, som blandt andet rummer butikker, biograf og restauranter. Klokken 20.20 blev afspærringen ophævet, da det var blevet konstateret, at kuffertens indhold var uskadeligt.

Referat:
Bomberyddere og -hunde undersøgte fredag aften en mistænkelig kuffert i Kennedy Arkaden i Aalborg.